section_heading: Porculanske boce
paragraph_text: Peto desetljeće 20. stoljeća zacijelo je najvažnije razdoblje u razvoju primijenjene umjetnosti u Hrvatskoj, osobito porculana i keramike. Stvaralaštvo Stelle Skopal najbolji je primjer toga. U razdoblju između 1951. i 1956. uz stolove i druge uporabne predmete, ona modelira i svoje prve porculanske boce, koje se odlikuju osobitom profinjenošću i elegancijom minimalističkih konotacija. Godine 1956. Skopalova započinje suradnju s tadašnjom Jugokeramikom (danas Inker) izrađujući modele prvih porculanskih boca za Maraskina žestoka pića, za koje je dobila niz pohvala, kako u zemlji, tako i u inozemstvu.